Pakuotės lapelis: informacija vartotojui 

ŠIRDIES LAŠAI VALENTIS geriamieji lašai (tirpalas)

valerijonų tinktūra, sukatžolių tinktūra, gudobelių vaisių skystasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 2 savaites Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra ŠIRDIES LAŠAI VALENTIS ir kam jie vartojami
2.	Kas žinotina prieš vartojant ŠIRDIES LAŠUS VALENTIS
3.	Kaip vartoti ŠIRDIES LAŠUS VALENTIS
4.	Galimas šalutinis poveikis
5.	Kaip laikyti ŠIRDIES LAŠUS VALENTIS
6.	Pakuotės turinys ir kita informacija


1.	Kas yra ŠIRDIES LAŠAI VALENTIS ir kam jie vartojami

Tradicinis augalinis vaistinis preparatas, kurio indikacijos pagrįstos tik ilgalaikiu vartojimu, vartojamas širdies ir kraujagyslių funkcijų gerinimui, ypač esant nervinei įtampai.

Jeigu per 2 savaites Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant ŠIRDIES LAŠUS VALENTIS

ŠIRDIES LAŠŲ VALENTIS vartoti draudžiama:
· jeigu yra padidėjęs jautrumas veikliosioms medžiagoms,
· nėštumo laikotarpiu.

Įspėjimai ir atsargumo priemonės
Jeigu vartojant šį vaistą ilgiau kaip dvi savaites simptomai išlieka, būtina pasitarti su gydytoju ar kvalifikuotu sveikatos priežiūros specialistu.
Jeigu vartojant vaisto širdies plote atsiranda duriantis skausmas arba labiau sutrinka širdies ritmas, reikia nedelsiant kreiptis į gydytoją.

Vaikams
Vaisto nerekomenduojama vartoti jaunesniems nei 18 metų vaikams ir paaugliams, nes nėra atlikta atitinkamų saugumo tyrimų.

Kiti vaistai ir ŠIRDIES LAŠAI VALENTIS
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Vaistas gali stiprinti kitų širdies ir kraujagyslių funkcijų gerinimui skirtų bei raminamųjų vaistų poveikį.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.
Nėštumo metu vaisto vartoti negalima.
Ar veikliosios vaisto medžiagos patenka į motinos pieną ir ar saugu vartoti vaistą žindymo laikotarpiu, nežinoma.

Vairavimas ir mechanizmų valdymas
Tyrimų dėl poveikio gebėjimui vairuoti ar valdyti mechanizmus nėra atlikta.

ŠIRDIES LAŠŲ VALENTIS sudėtyje yra etanolio
Šio vaisto sudėtyje yra ne mažiau kaip 61,5 % (V/V) etanolio, t.y. iki 336 mg dozėje. Toks dozėje esantis etanolio kiekis atitinka 6,72 ml alaus ir 2,8 ml vyno. Mažas alkoholio kiekis, esantis šio vaisto sudėtyje, nesukelia pastebimo poveikio.


3.	Kaip vartoti ŠIRDIES LAŠUS VALENTIS

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems
Pirmąsias tris arba keturias dienas reikia gerti po 20 - 30 lašų 3 - 4 kartus per dieną, vėliau dozę sumažinti ir gerti po 15 - 20 lašų 2 - 3 kartus per dieną.

Vartojimo metodas
Lašus reikia įlašinti į nedidelį vandens kiekį (maždaug 50 ml) ir išgerti.

Jei negalavimai išlieka ilgiau kaip dvi savaites, būtina nustatyti jų priežastį ir prireikus koreguoti gydymą.

Ką daryti pavartojus per didelę ŠIRDIES LAŠŲ VALENTIS dozę
Apie perdozavimo atvejus duomenų nėra.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
Retai galima alerginė reakcija: odos paraudimas dilgėlinė, niežulys, išbėrimas, taip pat šioks toks raminamasis poveikis, tačiau jis yra laikinas ir praeina savaime.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti ŠIRDIES LAŠUS VALENTIS

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 °C temperatūroje.
Buteliuką laikyti išorinėje dėžutėje, kad preparatas būtų apsaugotas nuo šviesos.
Buteliuką laikyti sandarų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

ŠIRDIES LAŠŲ VALENTIS sudėtis

-	Veikliosios medžiagos yra valerijonų tinktūra, sukatžolių tinktūra ir gudobelių vaisių skystasis ekstraktas.
1 ml geriamųjų lašų yra: 0,34 ml Valeriana officinalis L., radix (valerijonų šaknų) tinktūros 1:5 (ekstrahentas 70 % (V/V) etanolis), 0,33 ml Leonurus cardiaca L., herba (sukatžolių žolės) tinktūros 1:5 (ekstrahentas 70 % (V/V) etanolis), 0,33 ml Crataegus oxyacantha L., fructus (gudobelių vaisių) skystojo ekstrakto 1:1 (ekstrahentas 70 % (V/V) etanolis).
· Pagalbinių medžiagų nėra.


ŠIRDIES LAŠŲ VALENTIS išvaizda ir kiekis pakuotėje:

Rudos spalvos, skaidrus, valerijonų kvapo, saldžiai kartus skystis. Laikymo metu gali iškristi nuosėdų.

Kartono dėžutėje yra vienas buteliukas su lašintuvu ir užsukamu polietileniniu dangteliu. Buteliuke yra 40 ml tirpalo.


Registruotojas ir gamintojas:

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223

Šis pakuotės lapelis paskutinį kartą peržiūrėtas 2022-03-01. 

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

